ŻfinDays, l-ewwel avveniment tal-Kumpanija Nazzjonali taż-Żfin għas-sena 2021, tippreżenta żewġ spettakli uniċi u kuntrastanti li, flimkien, joffru esperjenza indimentikabbli. It-tieni edizzjoni ta' ŻfinDays hi vetrina għar-repertorju ta' ŻfinMalta, li, permezz ta' kollaborazzjonijiet kreattivi ġodda bejn artisti innovattivi f'Malta, kull ma jmur qiegħed jespandi. Permezz taż-żewġ żifniet, ŻfinMalta qed turi wkoll il-versatilità u talent taż-żeffiena tagħha. Is-serata tiftaħ b' Kalypso , xogħol oriġinali tal-koreografu Jacob Piccinino. Kalypso tirrifletti fuq il-mitoloġija u t-teatru antik, u tistieden lill-udjenza sabiex taħseb fuq il-ħsus ta' ħtija, ħniena, u l-ġlied għall-poter fis-soċjetà. Jekk Kalypso teħodna lura fil-passat, Superlikes , frott il-ħsieb ta' Núria Guiu, terġa' titfagħna fil-preżent, hekk kif tanalizza l-valur li s-soċjetà tagħti lil 'like' fil-kultura diġitali tagħna. Superlikes hija interpretazzjoni ġdida u esklussiva ta' Likes, żifna solo tal-istess artista, li ntagħżlet mill-pjattaforma Ewropea Aerowaves 2018. "ŻfinDays jirrifletti l-ħidma kostanti tagħna sabiex noħolqu xena taż-żfin kontemporanja f'Malta li hi b'saħħitha u attraenti," saħaq Paolo Mangiola, id-direttur artistiku ta' ŻfinMalta. "Id-diversità ta' dan l-avveniment jagħmlu wieħed mill-programmi annwali l-iktar popolari tagħna." ŻfinDays ser tittella' nhar it-12 u 13 ta' Frar fit-8pm, kif ukoll fl-14 ta' Frar fis-2pm u fit-8pm, ġewwa l-Valletta Campus Theatre. Il-biljetti jistgħu jinxtraw fuq kultura.mt.Segwina fuq Facebook (@zfinmalta) u Instagram (@zfinmalta), jew abbona għall-fuljett elettroniku għall-avvenimenti, produzzjonijiet, u podcasts kollha tagħna. Dan it-tagħrif twassal minn ŻfinMalta. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6006cbd023c63_rand.td-a-rec-img{text-align:left}.td_uid_3_6006cbd023c63_rand.td-a-rec-img img{margin:0 auto 0 0}